Deukalion og Pyrrha
Deukalion og Pyrrha er i den græske mytologi de eneste overlevende efter den syndflod, som Zeus sendte for at straffe de overmodige mennesker. Efter Prometheus' råd byggede de en ark, som reddede dem fra druknedøden. De landede på bjerget Parnassos og skabte en ny menneskeslægt ved at kaste "deres mors knogler", dvs. stenene på jorden, bagud over skulderen. Af de sten, Deukalion kastede, opstod mænd, mens Pyrrhas sten blev til kvinder. Deukalions ældste søn var Hellen, hellenernes stamfader.
Myten har påfaldende lighedspunkter med den bibelske syndflodsmyte og har som denne rødder i den babyloniske mytologi.